Wiskundevraestel plek-plek laat, én boonop moeilikArgieffoto: Esté Meyer Jansen/Maroela Media. Minstens vyf groot Afrikaanse hoërskole aan die Oos-Rand het Vrydagoggend nie genoeg wiskundevraestelle vir matrikulante ontvang nie. Volgens Hugo Vermeulen, hoof van opleiding aan die Skoleondersteuningsentrum (SOS), het een van die hoërskole geen vraestelle in Afrikaans ontvang nie en slegs vyf wiskundevraestelle in Engels. “Die gevolg hiervan was dat by hierdie skole die eksamen laat moes begin; sommige skole so laat soos 10:00 uur terwyl die eksamen reeds amptelik om 09:00 moes begin het.” Vermeulen het gesê daar is allerlei departementele voorskrifte waaraan skole moet voldoen tydens die eindeksamen. Skole word byvoorbeeld verbied om matriekvraestelle te fotostateer indien daar te min afgelewer word. “Die SOS betreur die feit dat leerders aan onnodige spanning onderwerp word tydens ŉ moeilike eksamen en dit weens departementele onbevoegdheid,” het Vermeulen bygevoeg. Die SOS se Vereniging vir Afrikaanse Wiskundeonderwysers (VAW) het ook sy teleurstelling hieroor uitgespreek en gesê Afrikaanssprekende leerders kan beslis deur die fout benadeel word. “Wiskunde veroorsaak baie spanning en om ŉ uur laat te begin sal onnodig verder tot spanning bydra,” het die vereniging in ŉ mediaverklaring gesê. Elijah Mhlanga, woordvoerder van die departement van onderwys, het aan Maroela Media gesê sy departement ontvang ŉ verslag na afloop van elke vraestel en hy sal eers later Vrydagmiddag weet van enige probleme met die oggend se wiskundevraestel. “Dit is ongelukkig so dat vraestelle soms nie betyds by skole afgelewer word nie, maar daar word darem altyd ekstra tyd vir die skryf van vraestelle voorsien, sou dit gebeur,” het Mhlanga bygevoeg. Intussen het wiskundespesialiste gesê die maklike vrae van dié algebravraestel was baie maklik maar minstens 50% van dié vraestel het uit uitsonderlike moeilike vrae bestaan wat die leerders behoorlik laat les opsê het. Volgens Elmarie van Loggerenberg, adjunkhoof aan die Afrikaanse Hoër Seunskool in Pretoria, en AJ Maree, wiskunde-onderwyser aan dié skool, was daar ŉ paar vrae wat die leerders kon uitvang. “Vraag 1.3 was vreemd bewoord en leerders sal dit moontlik moeilik vind om te beantwoord, asook vraag 3.4 en 8.2. “Wat baie interessant is omtrent die vraestel is vraag 10 wat ’n differensiaalrekening-som is wat die leerders hulle meetkunde-kennis moes gebruik het om die antwoord uit te werk. Dit is nie noodwendig ’n moeilike vraag nie, maar die leerders sou dit dalk nie verwag het om meetkunde in die algebravraestel te kry nie. “Daar was ’n goeie balans in die vraestel en ’n leerder wat voorbereid was, sal die vraestel met gemak slaag,” het Van Loggerenberg gesê. Stefan Geyser en Francois de Vos van Afrikaanse Hoë Seunskool het hulle terugvoer oor die eerste wskundevraestel gegee. Foto: Verskaf. Stefan Geyser, ’n leerder aan Afrikaanse Hoër Seunskool, voel dat die vraestel regverdig was. “As ŉ mens kopgehou het en gefokus het, sal jy genoeg tyd gehad het om klaar te kry. Volgens Francois de Vos, nog ’n Affies-leerder, was die vraestel goed gewees, maar as hy terugkyk, sou hy meer tyd aan die vraag oor waarskynlikheid bestee het. “Die heel laaste vraag, vraag 12, was vir baie van die leerders ’n probleem en selfs die onderwysers moes kopkrap oor die vraag. Die punte-toedeling was vreemd by dié vraag en het meer verwarring veroorsaak,” het Maree gesê. Volgens Johan Koekemoer van die VAW was dit ’n meer kreatiewe vraestel met die moeiliker vrae wat baie insig vereis om te beantwoord. “Steeds was daar ’n groot aantal vrae wat leerders kon voorspel het. Net meer as 50% van die vraestel was standaard vrae wat in elke vraestel gevra word.”